b'\n_START_ARTICLE_\nKnuthenlund\n_START_PARAGRAPH_\nKnuthenlund er et biodynamisk landbrug p\xc3\xa5 Lolland, 3 km nordvest for landbyen Stokkemarke._NEWLINE_Udover landbrug, skovbrug og udlejning af ferieboliger drev Knuthenlund indtil begyndelsen af 2018 dyrehold, mejeri, og kornm\xc3\xb8lle, samt g\xc3\xa5rdbutik, caf\xc3\xa9 og konferencefaciliteter._NEWLINE_I marts 2018 solgte ejeren Susanne Hovmand-Simonsen efter flere \xc3\xa5rs \xc3\xb8konomiske problemer godset til br\xc3\xb8drene Andreas og Erik von Rosen for ca. 200 mio., i den forbindelse blev mejeri, m\xc3\xb8lle og g\xc3\xa5rdbutik nedlagt, og g\xc3\xa5rdens bes\xc3\xa6tning solgt, mens det \xc3\xb8kologiske agerbrug forts\xc3\xa6tter.\n_START_SECTION_\n\xc3\x98kologisk landbrug og biodiversitet\n_START_PARAGRAPH_\nKnuthenlund Gods er p\xc3\xa5 650 hektar og et af de st\xc3\xb8rste \xc3\xb8kologisk landbrug i Danmark. Produktionen er certificeret af Dyrenes Beskyttelse og Knuthenlund leverer blandt andet til Noma, Geranium og Irma. K\xc3\xb8d fra Knuthenlund er ogs\xc3\xa5 blevet solgt via Slagteren ved Kultorvet i K\xc3\xb8benhavn._NEWLINE_Knuthenlund var 2015-18 drevet som en biodiversitetsg\xc3\xa5rd, hvor biodiversitet - herunder gamle danske plantesorter og dyreracer - fyldte meget i produktionen. Fokusset p\xc3\xa5 biodiversitet omfattede ikke kun landbrugets egen direkte produktion, men ogs\xc3\xa5 padder, insekter og flagermus i omr\xc3\xa5det._NEWLINE_Knuthenlund Gods havde i perioden 2015-18 mere end 50.000 bes\xc3\xb8gende om \xc3\xa5ret.\n_START_SECTION_\nHistorie\n_START_PARAGRAPH_\nKnuthenlund blev oprettet i 1729 som avlsg\xc3\xa5rd under Knuthenborg Gods af Adam Christopher Knuth, i forbindelse med nedl\xc3\xa6ggelsen af landsbyen Bregekop, og fungerede som s\xc3\xa5dan frem til 1912._NEWLINE_I 1913 solgte Knuthenborg Gods Knuthenlund til mejeristen Jens Peter Herman Hansen._NEWLINE_I 2007 blev Knuthenlund omlagt fra konventionelt landbrug til \xc3\xb8kologisk produktion, og to \xc3\xa5r senere \xc3\xa5bnedes et mejeri.'